ToekomsVenster: Sout en vredeFoto: Congerdesign/Pixabay.com “Almal sal met die vuur van beproewing gelouter word. “Sout is goed, maar as sout sy krag verloor het, waarmee sal ŉ mens dit weer sout maak? “Julle moet werklik sout wees en in vrede met mekaar lewe.” – Markus 9:49-50 Die soutmetafoor is welbekend. Op ander plekke word die lig ook betrek. Dit gaan oor ons getuienis in hierdie wêreld. Verderfwerend, duisternisverdrywend, gereed om aan sy missie en mandaat uitvoering te gee. Dis so belangrik om kennis te neem van ons opdrag as kinders van die Here. Mens kan inderdaad vra hoe dit met die kerk gaan en die toestand in die wêreld as barometer gebruik. Ek besef dat dit nie in alle opsigte van toepassing is nie, maar iets daarvan is waar. Ek herinner my aan die bekende teks in 2 Kronieke 7 waar God die afwesigheid van sy seën en die aanwesigheid van die kwaad in die wêreld in verband bring met die toestand van die kerk. Ons ken die sg. “state of the Nation”- of “state of the City”-verslae wat deur belangrike persone gelewer word. Die gedagte aan ŉ “state of the Church”-verslag is ontnugterend veral in die lig van die Skrifgedeelte in 2 Kronieke. Daar is ŉ tersaaklike verband tussen die voortsnellende verval in die samelewing en die onvermoë van die kerk om die karakter van Jesus in hierdie wêreld te vertoon. Ons word soms vertel van ŉ evangelie van voorspoed en guns in alle opsigte. Ek twyfel vir geen oomblik daaraan dat ons God se gunsgenote is en dat in die woorde van Psalm 23 as een voorbeeld ons by sy tafel kan aansit en die oorvloed van sy genade en guns kan geniet nie. Die dwang dat God se voorspoed in materiële terme gemeet moet word, is egter verdag. Dit word dikwels in die mantel van geldgierigheid toegedraai en aan mense aangebied. Veral offergawes vir God se werk kan so uit goedgelowige mense gemergel word. Die Bybel het ŉ ander perspektief. Dis die noodsaak van dissipelskap, van prysgawe, van ontbering, van selfs lyding wat verkondig word. Wie vir so ŉ lewe kies, willens en wetens, moes ŉ openbaring gehad het van ŉ groter realiteit, die realiteit van die inwonende Christus, sy vrede, liefde, gemeenskap met Hom, die ware rykdom. Koop sonder geld, wyn en melk, sê die skrywer van Jesaja. Swaarkry is gering en gaan verby, maar is niks minder reëel as wat dit in Jesus se dag was nie. In ons dag is daar baie mense wat selfs met hul lewe betaal vir die oortuiging dat Jesus die Here is. Hoe plaas hierdie gedeelte jou begrip van ŉ lewe saam met Jesus in perspektief?